Správa zo zahraničnej pracovnej cesty 

1. Účastníci ZPC:
 	
Titul, meno a priezvisko:	Ing. Diana Demková	
Pracovisko:	Odbor štátnej a európskej politiky vo vede a technike,  Sekcia vedy a techniky, MŠVVaŠ SR, Stromová 1, 813 30 Bratislava	
Znalosť jazykov:	Aj	

2. Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	17. – 18.6. 2013	
Prijímajúca organizácia:	Európska komisia, DG Výskum a inovácie, B-1049, Brusel, Belgicko	
Účel cesty:	účasť na zasadnutí SFIC (pracovná skupina EK pre medzinárodnú vedecko-technickú spoluprácu)	
Spôsob financovania:	cestovné náklady hradí Európska komisia, ostatné náklady MŠVVaŠ SR	
3. Rámcový program pobytu:

17. 6. 2013	Odchod z Bratislavy 	
18. 6. 2013	Účasť na zasadnutí a návrat do Bratislavy	

4. Stručný priebeh rokovaní:

Dňa 18. 6. 2013 sa v Bruseli konalo zasadnutie pracovnej skupiny EK pre medzinárodnú vedecko-technickú spoluprácu (SFIC).

Program rokovania:

1.	Schválenie programu rokovania a záverov predošlého rokovania
2.	Prezentácia 4. výročnej správy SFIC
3.	Voľba predsedu SFIC
4.	Informácie z predsedníctva – diskusia k ďalším krokom SFICu
5.	Úloha SFICu v rámci ERA monitoringu
6.	„Good practices“ v členských štátoch – prezentácia švédskeho delegáta (Vinnova)
7.	SFIC iniciatívy
8.	Informácia o ďalších aktivitách spolupráce EU-členské štáty
9.	Ďalšie záležitosti

Priebeh rokovania:

Na začiatku viedla rokovanie p.Riitta Mustonen (Fínsko).

1.	Schválenie programu rokovania a záverov predošlého rokovania

Delegáti schválili program rokovania a závery predošlého stretnutia.

2.	Prezentácia 4. výročnej správy SFIC

Predsedníčka informovala delegátov, že prvý draft 4. výročnej správy SFIC bol pripravený Fínskom a SFIC sekretariátom a bol prediskutovaný na „task force“ mítingu 24. apríla 2013. Následne delegáti SFICu zasielali písomné pripomienky k návrhu výročnej správy. Pripomienky boli zapracované a aktuálna verzia výročnej správy sa predkladá na rokovanie SFICu.
Na zasadnutí predložili dodatočné pripomienky delegáti Francúzska, Nemecka a Švédska. Pripomienky boli prediskutované všetkými delegátmi a po miernej úprave doplnené do návrhu výročnej správy.

3.	Voľba predsedu SFIC

Predsedníčka informovala o postupe volieb a o počte kandidátov. Do volieb sa prihlásili dvaja kandidáti – Ana Cristina Neves (Portugalsko) a Dan Andrée (Švédsko). Pred hlasovaním obaja kandidáti informovali o svojich predstavách ďalšieho fungovania pracovnej skupiny, o náplni a spôsobe práce. Delegáti zároveň mali možnosť položiť obom kandidátom otázky. V tajnej voľbe bol za predsedu zvolený p.Andrée na dvojročný mandát. Po zvolení prevzal vedenie rokovania pracovnej skupiny.

4.	Informácie z predsedníctva – diskusia k ďalším krokom SFICu

Predseda informoval, že EK v rámci Írskeho predsedníctva schválila dňa 30.5.2013 závery k dokumentu „Podpora a zameranie medzinárodnej spolupráce vo výskume a inováciách: strategický prístup“. 

Delegáti v diskusii prezentovali pripomienky k dokumentu. Diskusia bola zameraná predovšetkým na odseky 19 až 23, ktoré pojednávali o SFICu  a jeho zameraní, predovšetkým o príspevku SFICu k Horizontu 2020 a jeho viacročnému plánu.

Delegáti sa zhodli, že task force dňa 17.9.2013 pripraví plenárnu diskusiu k téme viacročného rámca Horizontu 2020 a k spoločným princípom medzinárodnej spolupráce a predloží ho na zasadnutie SFICu dňa 12.11.2013.

5.	Úloha SFICu v rámci ERA monitoringu

Predseda informoval delegátov, že prvý ERA progress report (správa o vývoji Európskeho výskumného priestoru) bude publikovaný v septembri 2013 a následne bude prekonzultovaný na zasadnutí ERACu a v EK. 

Z dôvodu, že pred októbrovým zasadnutím ERACu nie je naplánované zasadnutie SFICu, predseda navrhol, že delegáti SFICu môžu posielať svoje pripomienky k dokumentu e-mailom. Druhou možnosťou je, aby sa každý delegát SFICu spojil s delegátom ERACu za danú krajinu, odprezentoval mu svoje pripomienky a následne delegát ERACu tieto pripomienky odprezentuje na zasadnutí ERACu.
 
6.	„Good practices“ v členských štátoch – prezentácia švédskeho delegáta (Vinnova)

Pán Appelquist (Vinnova) prezentoval švédske skúsenosti v oblasti medzinárodnej spolupráce a prácu organizácie Vinnova, švédskej vládnej agentúry pre inovačné systémy. Švédsko považuje spoluprácu v oblasti vedy a techniky za hlavný politický nástroj k zvýšeniu znalostí, talentu a rozvoju. Vinnova je „srdce“ tvorby politiky v oblasti výskumu a vývoja a jej implementácie. Jedna z hlavných úloh je poskytovať poradenské služby relevantným ministerstvám. Vinnova v súčasnosti zameriava svoje aktivity v oblasti medzinárodnej vedecko-technickej spolupráce na 4 krajiny: Čína, India, Brazília a Japonsko. 

7.	SFIC iniciatívy

1)	Čína – Ana Cristina Neves informovala o aktuálnej situácii pri príprave deklarácie s Čínou. Riitta Mustonen informovala o uskutočnenom workshope v Číne (30.-31.5.2013) a zástupca EK informoval o pripravovanom inovačnom kooperačnom dialógu na vysokej úrovni, ktorý by sa mal uskutočniť v rámci EU-Čína summitu v novembri 2013.
2)	India – EK prezentovala aktuálnu situáciu ohľadom iniciatívy Indie, predovšetkým vo vzťahu k vytvoreniu skupiny „senior officials“ a zriadeniu tematických pracovných skupín. Prvý míting „senior officials“ skupiny indo-európskeho partnerstva je naplánovaný na 8.-9.10.2013 v Bruseli. 
3)	USA – Sigi Gruber z AK informovala o iniciatíve „Destination Europe“ a o prípravách na nasledujúce stretnutie v San Francisco na konci roka 2013. Doteraz EK zorganizovala 4 rôzne stretnutia, každé programovo inak zamerané. 
Predseda SFICu vyzval delegátov, aby zaslali svoje pripomienky a návrhy k formulácii nasledovného stretnutia priamo Európskej komisii do 10 dní. EK zároveň vyzvala delegátov, aby vyjadrili svoj názor k ich účasti v prípravnom tíme.
4)	Brazília – Brigitte Decadt informovala o záveroch SFIC-Brazílskeho workshopu, ktorý sa uskutočnil 17.6.2013 a bol zameraný na zlepšenie zdieľania informácií v rámci EÚ o Brazílii. Prezentácie z wokshopu a ostatné dokumenty sú na webstránke EK. 

8.	Informácia o ďalších aktivitách spolupráce medzi EK a členskými štátmi EÚ

1)	Príprava politického dialógu medzi EU a Afrikou na vysokej úrovni – Nienke Buisman informoval o nadchádzajúcom druhom stretnutí politického dialógu medzi EU a Afrikou na vysokej úrovni pre oblasť vedy, techniky a inovácií, ktorý sa uskutoční 28.-29.11.2013. Zámerom stretnutia je prijať konkrétne opatrenia - akčný plán, zameranie na 2 až 3 priority a jasná identifikácia zodpovednosti za implementáciu opatrení.
Delegáti vyzvali EK, aby ich priebežne informovala o aktuálnom stave. Delegáti sa zhodli, že ERA-Afrika projekt bude mať veľmi pozitívny dopad na celý európsky výskumný priestor.
9.	Ďalšie záležitosti

Predseda informoval delegátov o záveroch task force stretnutia z apríla 2013 a o dotazníku, ktorý pripravil Technopolis ohľadom pridanej hodnoty Európy.

EK v stručnosti informovalo o pripravovanom „Roku vedy EU-Rusko 2014“. Spustenie je naplánované na 25.11.2013. Erja Heikkinen a Marko Lailo boli nominovaní ako SFIC delegáti do prípravného výboru pre túto aktivitu.

Nasledujúce spoločné Steering Committee mítingy – EK informovala o ďalších dátumoch spoločných Steering Committee mítingov – 21.6. Japonsko, 26.6. Južná Kórea, 28.6. Rusko, 25.9. Mexiko.

Zástupca Litvy informoval o aktivitách nasledujúceho predsedníctva.

Ďalší plenárny míting SFIC sa uskutoční 12.11.2013.

5. Odporúčané závery:

1.	Informovať o záveroch zasadnutia a výsledkov hlasovania o novom predsedovi.
2.	Vypracovať pripomienky a návrhy na úpravu Správy o vývoji ERA a zabezpečiť ich prezentáciu na nasledovnom stretnutí ERACu. 
3.	Prekonzultovať návrhy k príprave stretnutia k iniciatíve „Destination Europe“ a zaslať prípadné pripomienky Európskej komisii.
6.   Prehľad prinesenej dokumentácie a miesto jej uloženia

Dokumentácia z rokovania je uložená na Sekcii vedy a techniky MŠVVaŠ SR, kde je na požiadanie k dispozícii. 

7.   Osobitne vyhodnotený očakávaný prínos ZPC

Na zasadnutí sa uskutočnila voľba nového predsedu pracovnej skupiny. Delegáti sa vyjadrili k dokumentu „Podpora a zameranie medzinárodnej spolupráce vo výskume a inováciách: strategický prístup“ a dohodli sa na konečnej verzii dokumentu . Delegáti sa zhodli, že task force dňa 17.9.2013 pripraví plenárnu diskusiu k téme viacročného rámca Horizontu 2020 a k spoločným princípom medzinárodnej spolupráce a predloží ho na zasadnutie SFICu dňa 12.11.2013.
Delegátom bola prezentovaná Správa o vývoji ERA, ku ktorej majú delegáti možnosť zaslať pripomienky.
Delegátom boli odprezentované švédske skúsenosti v oblasti medzinárodnej spolupráce a práca organizácie Vinnova. Zároveň boli delegáti informovaní o aktuálnej situácii v SFIC iniciatívach.

8.    Spôsob zverejnenia výsledkov ZPC, prenos získaných informácií
Správa bude zverejnená na stránke MŠVVaŠ SR: www.minedu.sk.

Súhlasím so zverejnením správy na internete.

Správu vypracoval: Ing. Diana Demková
Dátum: 28.6.2013

Správu schválil: Ing. Róbert Szabó, PhD., GR SVT